Μάικ Τζόνσον

Ο Τζέιμς Μάικλ "Μάικ" Τζόνσον (αγγλικά: James Michael "Mike" Johnson, 30 Ιανουαρίου 1972) είναι Αμερικανός πολιτικός του Ρεπουμπλικανικού Κόμματος και δικηγόρος, που υπηρετεί ως 56ος Πρόεδρος της Βουλής των Αντιπροσώπων των Ηνωμένων Πολιτειών από τον Οκτώβριο του 2023. Είναι Ηγέτης των Ρεπουμπλικανών Βουλευτών της Βουλής των Αντιπροσώπων των Ηνωμένων Πολιτειών από τον Οκτώβριο του 2023. Υπηρετεί ως μέλος της Βουλής των Αντιπροσώπων των Ηνωμένων Πολιτειών την 4η κογκρεσιακή περιφέρεια της πολιτείας της Λουιζιάνας από τον Ιανουάριο του 2017. 

Έχει υπηρετήσει προηγουμένως ως μέλος της πολιτειακής Βουλής των Αντιπροσώπων της Λουιζιάνας για την 8η περιφέρεια, από το 2015 έως το 2017. Έχει εργαστεί ως νομικός σύμβουλος, ως δικηγόρος, καθηγητής νομικής και ως ραδιοφωνικός παραγωγός σε talk show. 

Εξελέγη πρώτη φορά στο Κογκρέσο των Ηνωμένων Πολιτειών, στις εκλογές του 2016, λαμβάνοντας ποσοστό 65.2% έναντι 34.8% του τότε Δημοκρατικού αντιπάλου του. Επανεξελέγη το 2018 με ποσοστό 64.2% έναντι 33.6%, το 2020 με ποσοστό 60.2% έναντι 25.5% και το 2022 επανεξελέγη άνευ αντιπάλου. 

Έγινε Ηγέτης των Ρεπουμπλικανών της Βουλής, με εσωκομματική ψηφοφορία των Ρεπουμπλικανών Βουλευτών και παράλληλα εξελέγη και 56ος Πρόεδρος της Βουλής των Αντιπροσώπων των Ηνωμένων Πολιτειών, λαμβάνοντας 220 ψήφους, ύστερα από την επιτυχημένη μομφή στον Ρεπουμπλικανό πρώην ηγέτη και πρώην πρόεδρο της Βουλής Κέβιν ΜακΚάρθι. Ο Τζόνσον έγινε ο πρώτος πρόεδρος της Βουλής από την πολιτεία της Λουιζιάνας στην ιστορία και ο νεώτερος σε διάρκεια θητείας στη Βουλή.

Βιογραφία 
Ο Μάικ Τζόνσον, γεννήθηκε τον Ιανουάριο του 1972 στο Σρίβπορτ της Λουιζιάνας των Η.Π.Α. όπου και μεγάλωσε. Είναι ο μεγαλύτερος γιός από τα 4 παιδιά του Τζέιμς Πάτρικ Τζόνσον και της Τζιν Τζόνσον. 

Φοίτησε και ολοκληρώσε την λυκειακή του εκπαίδευση από το λύκειο "Captain Shreve High School" του Σρίβπορτ το 1990. Σπούδασε Διοίκηση Επιχειρήσεων στο Πολιτειακό Πανεπιστήμιο της Λουιζιάνας (στο Μπάτον Ρουζ), λαμβάνοντας πτυχίο (BS) το 1995. Κατόπιν εισήλθε για νομικές σπουδές στη Νομική Σχολή "Paul M. Hebert" του Πολιτειακού Πανεπιστημίου της Λουιζιάνας και έλαβε πτυχίο νομικής (JD) το 1998. Κατά την διάρκεια των σπουδών του ήταν υπεύθυνος δημοσίων σχέσεων της αδελφότητας Kappa Sigma.

Προσωπική ζωή 
Ο Τζόνσον νυμφεύθηκε το 1999 την Κέλυ Λάρυ με την οποία έχουν αποκτήσει 4 παιδιά. Διαμένει μόνιμα στο Μπέντον της Λουιζιάνας. Είναι Χριστιανός και ανήκει στην Ευαγγελική Εκκλησία.

Καριέρα 
Εργάστηκε ως νομικός σύμβουλος του Χριστιανικού συντηρητικού συμβουλευτικού οργανισμού "Alliance Defending Freedom". Εκεί και σε νομικές διαμάχες διατύπωσε απόψεις οι οποίες αντιτίθεντο στην άμβλωση, καθώς και υποστήριξε νόμους περί σοδομίας που θα ποινικοποιούσαν την ομοφυλοφιλία. Επίσης έχει ιδρύσει και το μη κερδοσκοπικού χαρακτήρα fund "Freedom Guard" στο οποίο είναι κύριος σύμβουλός του. Έχει διδάξει μαθήματα νομικής στο Πανεπιστήμιο Λίμπερτι της Βιρτζίνια. 

Από το 2015 έως το 2022 ήταν ραδιοφωνικός παραγωγός και οικοδεσπότης της ραδιοφωνικής εκπομπής Washington Watch του πολιτικού Τόνι Πέρκινς. Από το 2022 και έπειτα, έχουν από κοινού με την σύζυγό του Κέλυ, σειρά από podcast με την ονομασία Truth Be Told Podcasts στο οποίο παραθέτουν και συζητούν διάφορα ζητήματα.

Παραπομπές 
Πρόεδροι της Βουλής των Αντιπροσώπων (ΗΠΑ)
Μέλη της Βουλής των Αντιπροσώπων (ΗΠΑ)
Πολιτικοί του Ρεπουμπλικανικού Κόμματος (ΗΠΑ)
Αμερικανοί πολιτικοί
Αμερικανοί δικηγόροι
Αμερικανοί παραγωγοί
Ηγέτες του Κογκρέσου των Ηνωμένων Πολιτειών
Πολιτικοί των ΗΠΑ
Πολιτικοί από την Λουιζιάνα (ΗΠΑ)
Ηγέτες εν ενεργεία

__ΕΥΡΕΤΗΡΙΟ__